**Referat**

**Emne**: Bestyrelsesmøde   
**Dato**: 13. september 2022 kl. 14.00-16.00  
**Sted**: IBOS, Rymarksvej 1, 2900 Hellerup, lokale M1.

## **Deltagere:**

Ask Abildgaard, DBS, bestyrelsesformand   
Elsebeth Mortensen, psykolog IBOS  
Erik Vinding, Borgerrepræsentationen København  
Jes Diemer, lærer IBOS  
Louise Bøttcher, DPU/Aarhus Universitet  
Marie Fasmer, centerchef, IBOS

Nick Elhøj, interessegruppen for erhverv  
Nils Bo Hermansen, LFBS

Silas Balder Erichsen, administrationschef IBOS

**Afbud:**  
Klaus Poulsen, KL  
Kristine Henriksen, KKR  
Pia Boisen, Region Hovedstaden

**Referent:** Tina Tranberg, IBOS

**Punkt 1. Status på IBOS’ økonomi**, ved Silas Balder Erichsen

Silas Balder Erichsen orienterer om status på IBOS’ økonomi pr. ultimo august 2022.

I På bo- og dagtilbud er der god balance mellem indtægter og udgifter og i Rådgivningen er der balance samlet set, dog generer rehabiliteringsydelserne isoleret set et lille underskud.

På sidste bestyrelsesmøde blev det aftalt, at fremfor en detaljeret gennemgang af den aktuelle prognose, prioriteres det på dette møde at se på udviklingen i salg af takstfinansierede ydelser fra 2018 og frem (præcise data kan ikke trækkes længere tilbage end 2018).

Silas orienterer om, at trods generel omskiftelighed har IBOS formået at opretholde et nogenlunde fast antal ydelser over tid. Dvs. efterspørgslen er stabil, men ydelserne har ændret sig i takt med landets efterspørgsel. Omsætningen er steget fra ca. 68 mio. kr. til ca. 73 mio. kr., særligt pga. vækst på længevarende botilbudspladser, hvor IBOS oplever stigende efterspørgsel.

Marie Fasmer bemærker, at IBOS har stort fokus på at sammensætte tilbud sådan, at et bredt synsfagligt miljø med mange forskellige kompetencer kan fastholdes. IBOS skal kunne levere, når der er efterspørgsel, selvom efterspørgslen på nogle områder kan være lav i perioder.

Silas tilføjer, at for at fastholde en vedvarende høj efterspørgsel bl.a. kigges der på, om nogle af Rådgivningens længere forløb kan brydes ned i mindre dele, som er økonomisk mere overskuelige for kommunerne.

Ask Abildgaard spørger, hvad status er på økonomien for STU-området, som det tidligere er blevet fremhævet, har været udfordret.

Til det siger Silas, at antallet af STU-elever er nogenlunde stabilt, men at økonomien fortsat ikke er bæredygtig isoleret set.

Endelig bemærkes det, at enkelte tilbud over årene er blevet lukket pga. manglende efterspørgsel. Herunder bl.a. massøruddannelsen, som kommunerne i faldende grad var villige til at bevilge og hvor det til sidst var vanskeligt at skabe et studiemiljø med de meget få studerende. Kompetencerne findes dog fortsat på IBOS.

Det aftales, at økonomigennemgang og -drøftelse på kommende bestyrelsesmøder fortsætter i denne form, hvor prognosen gennemgås mundtligt og ikke i detaljer, og med et relevant nedslag i den økonomiske situation. Budget og regnskab præsenteres som vanligt sidst og først på året.

På det kommende møde i december er der ønske om en udfoldelse af, hvilke ydelser der konkret ligger i VISO KaS-kontrakten samt indblik i fordelingen mellem de forskellige VISO-ydelser.

**Punkt 2. Orientering om VISO KaS-udbud og status på udspil vedr. specialeplanlægning på socialområdet,** ved Marie Fasmer og Ask Abildgaard

Marie orienterer om, at IBOS har modtaget tilsagnsskrivelse fra Socialstyrelsen i forhold til VISO KaS-udbuddet. Der er indkaldt til kontraktmøde primo oktober og først efter endelig kontraktindgåelse kan det meldes ud officielt.

Den kommende kontrakt, som træder i kraft pr. 1 januar 2023 er 2-årig og ikke som hidtil 4-årig. Der er dog indskrevet en mulighed for 3 x 2 års forlængelse.

Marie gennemgår indholdet af VISO KaS-kontrakten som består af 4 realydelser og et samlet årligt beløb på 27,85 mio. kr. Realydelserne er:  
Telefonrådgivning (1 mio. kr. årligt):  
Borgere, pårørende, fagpersoner m.fl. kan frit ringe til IBOS og få kort telefonisk rådgivningen uafhængigt af evt. efterfølgende udredning eller specialrådgivning.  
  
Udredning og specialrådgivning (16,35 mio. kr. årligt):  
Udredning fx på hjælpemiddelområdet og specialrådgivningsforløb for borgere, pårørende og fagfolk. Udredning og specialrådgivning hænger altid sammen.

Som hidtil kan borgere ringe til IBOS uden om en central visitation. Skal der igangsættes udredning foregår det altid i dialog med kommunal myndighed.   
  
Kursusvirksomhed (4 mio. kr. årligt):  
Kravene til IBOS’ kurser er øget ift. leverancemål og IBOS regner med at afholde kurser i knap 1000 timer i den kommende kontraktperiode (tilstedeværelsestimer). I alt 92 forskellige kurser er beskrevet og kan udbydes. Kravene til at kurserne afvikles ligeligt i landet er skærpede, og IBOS vil fremover være endnu mere opsøgende ift. at sikre, at kurserne bookes til afholdelse i alle dele af landet. Det er pt. uvist, om VISO helst ser, at kurserne ligeligt afholdes fysisk i hele landet, eller om det evt. vil være tilstrækkeligt at de kurser, som ikke kræver fysisk tilstedeværelse, afholdes digitalt med deltagere fra alle dele af landet.

Brugerorganisationerne opfordres til at kontakte IBOS, hvis der er specifikke forslag og behov for kurser, som ikke er en del af kataloget. IBOS vil fremover sende et kursus-nyhedsbrev ud, for at gøre udbuddet mere synligt og overskueligt.  
  
Vidensarbejde (6,5 mio. kr. årligt):  
IBOS skal understøtte udvikling af viden på synsområdet. Dette sker bl.a. gennem udgivelse af publikationer og podcasts, via partnerskaber, konferenceoplæg og gennem udvikling af PD-uddannelsen i Synspædagogik og rehabilitering, mv.

Leverancemålet på vidensområdet er, at IBOS leverer det, der i tilbuddet er beskrevet.

Som noget nyt er der i den kommende kontrakt et større fokus på inddragelse af borgerens lokalmiljø.

Vedr. evalueringen af det specialiserede socialområde**:**

Ask orienterer om, at der som bekendt kom et politisk udspil vedr. det specialiserede socialområde på baggrund af evalueringen af området, tilbage i maj måned. Det er ikke meldt ud, hvad processen er herfra, men Ask regner ikke med, at aftalen kan nå at falde endeligt på plads inden et kommende folketingsvalg. En strukturel ændring af det specialiserede socialområde vil formentlig også påvirke VISO KaS-kontrakterne, idet de 2-årige kontrakter formentlig skal ses i sammenhæng med kommende specialeplanlægning, som er en del af regeringens udspil vedr. det specialiserede socialområde. Hvis dele af det specialiserede område skal omstruktureres i nær fremtid, er man ikke interesserede i, at VISO KaS-området er låst i fx 4 år.

**Punkt 3. Aftale om vilkår for IBOS i Københavns Kommune,** ved Marie Fasmer

Marie orienterer om aktuel status og proces for aftale om vilkår for IBOS i Københavns Kommune.

Efter selveje måtte opgives, har IBOS været optagede af at få beskrevet de punkter, hvorpå IBOS adskiller sig fra øvrige institutioner i SOF. Derfor arbejdes der pt. på udarbejdelse af en styringsaftale, hvor alle detaljer vedr. økonomi, lovgivning mm. er beskrevet. I processen er der fokus på at belyse de områder, hvor IBOS skiller sig ud og finde løsninger på, hvordan IBOS alligevel kan passe ind i den kommunale drift og struktur. Forventningen er, at styringsaftalen kan sendes til direktionsgodkendelse snarest og er på plads inden årsskiftet.

Ask bemærker, at Socialudvalget senest har bakket op om, at IBOS overgik til selveje. Derfor bør det også lægges op politisk, at kommunal organisering nu i stedet bliver løsningen for IBOS. Som minimum bør det politiske niveau orienteres om ændringen. Erik Vinding foreslår, at IBOS selv sender en orientering til hhv. Socialborgmesteren og Socialudvalget, hvis det besluttes ikke at lægge det op til orientering ifm. et møde i SUD.

Vedr. bestyrelsesvedtægter  
I forbindelse med indgåelsen af en styringsaftale med KK har også de gældende vedtægter for IBOS’ bestyrelse været gennemgået. At IBOS har en bestyrelse følger af Lov om Specialundervisning for voksne, hvori det fremgår af Borgerrepræsentationen i KK skal drive IBOS i henhold til loven. I de gældende vedtægter er der et par steder skrevet bestemmelser ind, der ikke er belæg for i loven. At vedtægterne har haft en mere udvidet ordlyd skyldes, at IBOS er mere og andet end en gængs undervisningsinstitution. Blandt andet kan det ikke direkte stå i vedtægterne, at formanden for bestyrelsen skal være en repræsentant fra en af brugerorganisationerne. Hvis bestyrelsen ønsker, at dette fortsat er praksis, kan det i stedet skrives ind i en forretningsorden, som bestyrelsen selv fastsætter.

Idet vedtægterne nu revideres, foreslår Ask, at man ved samme lejlighed i vedtægterne sætter lidt flere ord på det, at IBOS er landsdækkende.

Herudover foreslår Ask, at man skriver ind, at i det øjeblik der ikke kan udpeges et medlem fra en af brugergrupperne, kan bestyrelsen supplere sig selv ved at udpege et andet medlem med tilsvarende kompetencer, og på den måde sikre, at de relevante kompetencer altid er til stede i bestyrelsen.

Erik foreslår, at man i forbindelse med udpegelsen af bestyrelsesmedlemmer overvejer, om den landsdækkende repræsentation kan sikres i endnu højere grad fremadrettet.

Det aftales, at bestyrelsen orienteres om den endelige ordlyd i vedtægterne, når den ligger fast.

**Punkt 4. Inputs til IBOS’ udviklingsplan for 2023,** ved Marie Fasmer

Marie orienterer om, at IBOS fremadrettet skal arbejde med udviklingsplaner, som er et Københavns Kommune-format, der tager udgangspunkt i bl.a. Socialforvaltningens socialstrategi. Udviklingsmålene for IBOS fastsættes i dialog med medarbejdere og med inputs fra bestyrelsen. De endelige udviklingsmål for 2023 formuleres af IBOS’ ledergruppe.

I 2022 var IBOS’ udviklingsmål 1) at lande en samarbejdsaftale med Københavns Kommune, 2) at opnå sunde og stærke arbejdsfællesskaber med fælles retning og 3) kommunikation af retning. Ovenpå stor personaleudskiftning og generationsskifte samt mange nyansættelser under corona, har der bl.a. været behov for gennemførsel af arbejdsmiljøprocesser. Der er ligeledes indført en ny beslutnings- og ledelsesstruktur, der sikrer mere nærledelse i de store afdelinger.

Overskriften på Københavns Kommunens Socialstrategi er ”En by med plads til alle”. På handicapområdet oversættes dette til, at københavnere med et handicap har et godt liv med deltagelse i fællesskabet.

Frem mod 2024 arbejdes der på tværs af centrene i Borgercenter Handicap for, at dette muliggøres gennem følgende spor og mål, som IBOS’ udviklingsplan skal spille sammen med:

1. **Livet er ikke snorlige – overgange, fællesskaber og selvstændighed**  
   Mål: Alle Københavnere med et handicap får et godt, selvstændigt og aktivt liv. Det sker gennem tidlige forbyggende indsatser med større adgang til at deltage i sociale fællesskaber.
2. **De rette tilbud – bo- og dagtilbud**

Mål: Alle københavnere med et handicap får tilbudt attraktive og fleksible tilbud, der stemmer overens med deres aktuelle og fremtidige behov for et selvhjulpent og værdigt liv.

1. **Styrket servicekultur og god borgerdialog**

Mål: Alle københavnere med et handicap får en god serviceoplevelse og dialog i samarbejdet med Borgercenter Handicap.

For at IBOS har det bedst mulige udgangspunkt for enten at genvinde VISO KaS-kontrakten fra 2025 eller at få forlænget kontraktperioden, skal IBOS i de kommende 2 år på VISO KaS-området arbejde med følgende spor, som også tænkes ind i udviklingsplanen for 2023:

1. Borgerens perspektiv og nærmiljø
2. Vidensarbejde i samarbejde med lokalt niveau
3. Systematisk arbejde med metoder og tilgange
4. Øget kursusudbud

Louise Bøttcher spørger, hvad ”borgerensperspektiv og nærmiljø” konkret betyder.

Marie forklarer, at VISO anerkender vigtigheden af, at IBOS ikke alene skal udvikle det, som ”systemet” synes er vigtigt, men også have et øget fokus på, hvad målgruppen synes er vigtigt. For at imødekomme dette, har IBOS har bl.a. tidligere på året afholdt en workshop for unge om deres perspektiver og ønsker til IBOS. Noget tilsvarende tænkes ift. pårørende. Derudover overvejes andre måder, brugerperspektiver kan inddrages. Et egentligt brugerråd har vist sig at være vanskeligt at få op at stå, da mange borgere i dag kun er i huset kortvarigt. Lige nu sonderes mulighederne for at nedsætte et brugerpanel eller anden form for forum, hvor brugere kan give deres inputs til IBOS. En anden mulighed kunne fx være at invitere ind til halvårlige møder eller workshops for alle interesserede, hvor specifikke temaer drøftes – eventuelt med udgangspunkt i drøftelser, som bestyrelsen er optagede af.

Ved nærmiljø forstås desuden, at øget digitalisering er fint, men at der også fortsat er behov for, at IBOS kommer fysisk ud i landet. Også i samarbejdet med fagpersoner i borgerens lokalmiljø.

Bestyrelsens inputs til udviklingsplan for 2023:

* Fortsat og øget fokus på det landsdækkende perspektiv, og at IBOS er til stede i hele landet. Forslag om, at dette i højere grad er fokus for bestyrelsens arbejde i 2023. Hvor Københavns Kommune er mest optagede af det kommunale, kan bestyrelsen hjælpe med at belyse de landsdækkende behov og perspektiver.
* Foruden livskvalitet og fællesskab, som Socialforvaltningen er optagede af, bør IBOS også have et udviklingsfokus der handler om målgruppens deltagelse i og muligheder for at indgå i arbejdslivet.

## **Punkt 5. Eventuelt**

På bestyrelsesmødet i december aftales det, at VISO KaS-kontrakten og dens indhold gennemgås. Bestyrelsen orienteres på kommende møder løbende om, hvordan efterspørgslen stemmer overens med rammerne i VISO KaS-kontrakten.